《翩翩春燕行》
宋代·释文珦

翩翩春燕，厥有常心。
来以春阳，去以秋阴。
不爽于社，为时所钦。
玄衣济济，美度愔愔。
差池其羽，下上其音。
如服仁义，如喜瑟琴。
缮垒杏梁，衔泥柳林。
宫房孔式，非僭非淫。
居处齐一，淑惠且任。
实生商后，匪曰凡禽。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。